Papersnake/gushiwen huggingface dataset:
即席寿胡司理时东园桃柳方盛
卢龙云（明代）

二月中和淑景长，君家四美在东堂。已从绮席沾春酒，更喜华园对众芳。

丽日暖浮桃锦烂，条风轻动柳金黄。上林伫报迁莺会，来岁谁同醉羽觞。
赠考功卢郎中
温庭筠（唐代）

白首方辞满，荆扉对渚田。雪中无陋巷，醉后似当年。

一笈负山药，两瓶携涧泉。夜来风浪起，何处认渔船。
喜药山贤师见过
宋祁（宋代）

风林曾语别，王舍此相逢。
净月常涵水，孤云易去峰。
供缘宾阁饮，耳界帝城钟，
却举当年话，无言促麈松。
感遇二十五首
张耒（宋代）

炎刘运欲圮，蠹孽依根生。
奸臣助斲丧，主意不得行。
云谁知巢穴，请剑有朱卿。
伤哉滔天祸，成此直士名。
世言有问脩短之数于希夷者曰好来好去因观落叶有感前语
方一夔（宋代）

芳菲桃李雨新肥，绯绿园林露已凄。自道好来还好去，到头总是涴尘泥。
老君十六变词 其一
佚名（隋代）

一变之时。生在南方亦如火。出胎堕地能独坐。合口诵经声璅璅。

眼中泪出珠子䂺。父母世间惊怪我。复畏寒冻来结果。身着天衣谁知我。
蓦山溪（老妻生日作，十一月初七日）
向子諲（宋代）

一阳才动，万物生春意。试与问宫梅，到东合花枝第几。疏疏淡淡，冷艳雪中明，无俗调，有真香，正与人相倚。

非烟非雾，瑞色门阑喜。再拜引杯长，看两颊、红潮欲起。天教难老，风鬓绿如云，对玉笥，与芗林，岁岁花前醉。
独饭
王安石（宋代）

窗明两不借，榻净一籧篨。
栩栩幽人梦，夭夭老者居。
安能问香积，谁可告华胥。
独饭墙阴转，看云坐久如。
晓霁发缙云行馆经桃花岭最高处
陆耀遹（清代）

羁魂警遥夕，离烛煇未尽。檐声断疏雨，绪风尚凄紧。

既晨感群动，怀远驾征靷。宿雾纷漠漠，初阳辨隐隐。

崖倾云构发，路转峰势引。长林或妨帻，仄巘但容轸。

盘纡得少愒，徒旅亦劳悯。穿云石疑走，投烟鸟如陨。

回壑鸣{氵众}潺，连山失崇蕴。气挟海潮动，声与天汉近。

延赏景屡迁，穷跻步多窘。览物各有惬，超兴固无本。

仙都结遐想，高骞谢尘坋。
临安邸中即事且谢诚斋惠诗十二首
袁说友（宋代）

老来无复梦清都，到得清都却守株。
些子行期犹自拙，个中能巧定应无。
丝瓜棚成次三江韵
顾清（明代）

丝瓜生而蔓，蔓缘棚着花。棚成蔓斯衍，蔓远实转加。

松桧喜岩蔓，蘋萍乐卑洼。巢禽与穴蚁，各自宁其家。

东亭富阑楯，岂乏援与笆。先生太古心，夙昔厌纷奢。

故将丘园景，点缀幢节衙。缚苇架樗柳，连棚成咄嗟。

棚材有欹直，瓜蔓从猗斜。坐看花叶重，纷如瑜掩瑕。

朝章重绮绘，野服便葛麻。潭潭春卿居，钜丽兼清华。

高甍绿槐覆，琐户红帘遮。中间忽着此，岂不心境遐。

看花金钱大，食实冰蛹嘉。嫌名幸毋讳，去垢终无邪。
偈颂一百二十三首
释普度（宋代）

大机圆应，大智无方。
右左逢原，七穿七穴。
万叠云山一抹过，十七滩头声浩浩。
遇贵即贵，遇贱即贱。
法随法行，法幢随处建立。
要津把断，纵夺临时。
风细细，日迟迟。
四海浪平龙睡稳，九天云净鹤高飞。
和友人见寄三首 其三
李之仪（宋代）

除却吟诗总是尘，道人应笑可怜人。固知参请能成佛，未到升腾且咽津。

村落风烟常似腊，禅房灯火已如春。会须随例餐䭔子，聊借明窗暂作邻。
送姚孙还河中
韦应物（唐代）

上国旅游罢，故园生事微。风尘满路起，行人何处归。

留思芳树饮，惜别暮春晖。几日投关郡，河山对掩扉。
刘元煇来三首
方回（元代）

君宅蒲荷岸，吾庐槿菊篱。
相望能几步，不见动逾时。
老更甘清苦，閒应笑拙痴。
门迎到花底，衔袖有新诗。
喜雨呈安国
张栻（宋代）

向来恻怛哀矜意，便觉雨满乾坤间。
城东大士宁关汝，民倚邦侯如泰山。
应尽须尽吟 其四
顾允成（明代）

应尽须尽，颜子短命。加我数年，亦已过分。
萍乡泛小舟下湘东绝句 其五
符锡（明代）

贪看滩上凫，回头忽相失。何如贪程心，翻恨滩舟疾。
达磨赞
释师体（宋代）

万福西来老骨挝，不遵行止渡流沙。
被人打落当门齿，哑子依前吃苦瓜。
出山
项安世（宋代）

又随寒日下平林，黄叶山头紫雾生。
六代兴亡祗此是，吾侪閒健且长吟。
郊庙歌辞 梁太庙乐舞辞 开平舞
不详（唐代）

黍稷馨，醴𨣧清。牲牷洁，金石铿。恭祀事，结皇情。神来格，歌颂声。
临顿里十首 其五
高启（明代）

斩伐凭樵斧，经纶在钓车。薄云还露月，小雨不妨花。

酒债应多处，诗名自一家。虚烦时主召，懒脱故衣麻。
寄乐耕傅子雨
钱逵（元代）

闻君素志乐耕耘，况是能诗趣不群。觅句想吟西岭雪，把锄长带北山云。

秋来散发乘凉吹，草阁分题倚夕曛。拄杖几时来看竹，落花飞絮正纷纷。
樊博士化州监临
穆修（宋代）

监鹾已非职，况复极南之。
莫识州名化，徒闻水涉漓。
树惊人面果，俗骇鸟言夷。
去去惟强饭，岁还岁可期。
过海龙囤
郑珍（清代）

囤上风云绕夜郎，异时龙凤此荒唐。王师八道从天下，镇服千年扫地亡。

蒙业若教思粲价，世州何遽后岑黄。匆匆立马空留望，断涧荒厓尽夕阳。
李万户过访舟中作
胡应麟（明代）

寂寞孤帆滞水濆，双旌俄报李将军。虬髯本自山西出，猿臂先将塞北闻。

异代淩烟谁左席，他年冒雪有奇勋。燕然绝顶聊相待，为扫班生石上文。
元日
赵淦夫（宋代）

凤历首春王，三元启远昌。
衣冠充闾里，云物动笙簧。
共舞椒花醉，真成机械忙。
人生当此日，何必古羲皇。
青猿
王禹偁（宋代）

小仆如猿狖，贫家备指呼。
未堪随马足，已惯典鱼须。
时洗尘侵砚，闲收雨滴图。
归田如有计，留负酒胡卢。
宋兴寺
曾极（宋代）

晋至昌明祚已终，谶文犹有两昏童。
醒玄偷得宫中玺，却属新河伐荻翁。
云门道中
陆游（宋代）

川霭林霏翠欲浮，散人心事寄沙鸥。
暮投野店孤烟起，晓涉清溪小蹇愁。
岭路穷时萦细栈，山形缺处起重楼。
钓游陈迹浑如昨，一念凄然不自由。
送赵德勤将漕淮东
陈文蔚（宋代）

才难叹息古犹今，使节双持委寄深。
真主厉精思吏治，累朝忠孝结人心。
激扬正赖扶风宪，钦恤惟存布德音。
吏称民安两无事，不妨丹扆献规箴。
公佐索诗次别仲时小诗韵遗之五首 其二
周孚（宋代）

莫竞梦中鹿，且视指端月。傥能心地明，万事一毫发。
题范周士潇湘图
孙觌（宋代）

平生千里目，遥寓紫翠间。见此纸上语，照我胸中山。

泛泛水俱远，悠悠云共闲。渔翁收晚钓，一棹醉中还。
陪诸贵公子丈八沟携妓纳凉晚际遇雨二首 其二
杜甫（唐代）

雨来沾席上，风急打船头。越女红裙湿，燕姬翠黛愁。

缆侵堤柳系，幔宛浪花浮。归路翻萧飒，陂塘五月秋。
三至堂
黄庭坚（宋代）

杨公父子孙，俱出文昌宫。
朱轓与别驾，同最治民功。
当年竹马与，市上白鬓翁。
相语府门前，郎君有家风。
筑室俯飞鸟，我来岁仲冬。
人烟空橘柚，梅蘤破榛丛。
延客煮茶药，使君语雍容。
畴昔识二父，只今天柱峰。
故开堂北门，突兀在眼中。
千秋万岁後，野人犹致恭。
借问经始谁，开国华阴公。
客行
罗与之（宋代）

客行困泥潦，山堠不胜长。
孰使雨点暴，更令风力狂。
时危嫌店远，日暮觉程忙。
身世摧颓甚，艰难已备尝。
和出郭
晁说之（宋代）

万斛无多宁贮愁，不如留著寸心忧。
怕闻天假渔阳骑，莫话春心炀帝楼。
出去暂能欣绿野，归来还是梦沧洲。
何人解赏鹪鹩赋，岂但功夫在句头。
夜泊毗陵无锡县有寄
罗隐（唐代）

草虫幽咽树初团，独系孤舟夜已阑。浊浪势奔吴苑急，

疏钟声已惠山寒。愁催鬓发凋何易，贫恋家乡别渐难。

他日亲朋应大笑，始知书剑是无端。
霜花腴 咏雁来红
杨玉衔（清代）

霜花糁白，醉晚枫、凭谁共斗酡颜。秋雁峰回，春鹃魂返，千林染泪斑斓。

半青半丹。骗雾中、老眼偷看。讶金风、嫁杏妻梅，天孙聘锦奠西园。

袅袅枝头霞举，认含芦吮笔，艳写云笺。望断衡阳，书传塞北，红情几叶缠绵。

月明在天。警霜心、何让韶年。奈南楼、破梦声声，误人花抱眠。
送郑严州四首
陈鉴之（宋代）

严山少平田，严俗稀惰民。
书生坐黄堂，肯诧硎刃新。
定以清净化，坐啸物自春。
绿野人荷锄，使君聊岸巾。
巫山
张子容（唐代）

巫岭岧峣天际重，佳期宿昔愿相从。

朝云暮雨连天暗，神女知来第几峰。
寄题陈肩夔兄弟梦草堂
姚勉（宋代）

谢池草句本无奇，千古流传五字诗。
只是可人醒枕席，许多生意在壎篪。
信渠风雨听眠处，快甚江山得助时。
顾我此怀今已矣，羡君兄弟捻吟髭。
寄方叔
姜特立（宋代）

懒过醒心亭，无人作伴行。
禽鱼皆命侣，松竹亦同声。
只作留时意，那思别后情。
连宵怀晤语，心恻未能平。
夏日都门送司马员外逸客孙员外佺北征
沈佺期（唐代）

二庭追虏骑，六月动周师。庙略天人授，军麾相国持。

复言征二妙，才命重当时。画省连征橐，横门共别词。

云迎出塞马，风卷度河旗。计日方夷寇，旋闻杕杜诗。
十七字诗
佚名（宋代）

驾幸景灵宫，诸生尽鞠躬。
头乌身上白，米虫。
游太平寺净土院，观牡丹中有淡黄一朵，特奇，为作小诗
苏轼（宋代）

醉中眼缬自斓斑，天雨曼陀照玉盘。一朵淡黄微拂掠，鞓红、魏紫不须看。
玉父赋倦壳轩韵得壳字
洪朋（宋代）

今弟岩壑姿，问道困南朔。归来敞蜗牛，真成倦龟壳。

曲肱梧桐影，日夜洞庭乐。谁何艺根本，岁久栖鸑鷟。

静言人间世，变化如风雹。笑语尊俎同，兹理要商榷。

时不与人游，安燕正当学。
白舍人见酬拙诗，因以寄谢
刘禹锡（唐代）

虽陪三品散班中，资历从来事不同。名姓也曾镌石柱，

诗篇未得上屏风。甘陵旧党凋零尽，魏阙新知礼数崇。

烟水五湖如有伴，犹应堪作钓鱼翁。
至日用张伯举韵
仇远（元代）

博士先毡卧冷斋，有朋喜自远方来。
腊前一信春先到，陇首数枝梅已开。
少忍少荒须辟谷，尚迟酒禁且衔杯。
山中茅屋不归去，空想秋风暗绿苔。
容膝斋
许及之（宋代）

心胸包天地，人亦天地物。莫笑容膝斋，空洞足伸屈。
兰花供寿国举兄
陈傅良（宋代）

山丹吹出青藜火，金蝶窥丛何妸娜。
朱槿更作猩袍红，夸道风人尝印可。
没利从旁粲然笑，奄有诸香谁似我。
素馨萧然山泽臞，至香不数脂粉腴。
众芳固自有醖藉，要是傍人之庭除。
何如琉璃千顷水，涵碧淤泥不解汙。
芙蕖幽兰独自倚修竹，生来未始受诸触。
深知抱此竟安用，用多亦岂芙蕖福。
若以滋味属厌人，虀粉此身人不足。
今夕阳何夕新风露，入秋一雨天西顾。
止斋有兄永难老，止斋之弟爱莫助。
但以清白传之万子孙，岁供兰花美无度。
牛路春耕
高柄（明代）

浅渚蒲叶长，深村杏花吐。东皋春事兴，尽室相随去。

谷鸟劝我歌，青山澹吾虑。日暮望柴关，牛涔取归路。
初至滇中
叶观国（清代）

自到苴兰客意宽，鸡山岚翠卷帘看。雨来龙起滇波立，霜重茅稀瘴地乾。

几树优昙添夜色，一杯咂鲁压朝寒。信知佛国相邻并，四序清凉枕簟安。
书恨
晁说之（宋代）

挂帆到何处，明月古扬州。
百计随愁尽，一生为客休。
干戈临暮境，风雨困春柔。
为问荀文若，能惭诸葛不。
和景仁又石溪
司马光（宋代）

溪边有村落，未始识纷华。
去县只数里，居民逾百家。
山腰茺径只，谷口翠微遮。
老木纷无际，重峦浩莫涯。
力穷缠至顶，势尽复成洼。
不定云烟色，难名草木牙。
泥钧罗比屋，涧石载运车。
宛有纯风在，谁云太古遐。
梁随木性曲，檐逐地形斜。
榛路牛呼犊，丛祠雀噪蛇。
倚崖松偃盖，落石流翻花。
安用游员峤，何须蹑紫霞。
好将诗笔写，还入帝城夸。
已买渔樵舍，毋令后约差。
出京郑张王三子觞予祠亭作四首 其二
皇甫汸（明代）

怜君昔抱疴，甘此武夷卧。宁期时网牵，复枉金门步。

命驾轻千里，倾盖在一顾。并非希世姿，遂与惊年暮。

天道邈难谋，人事艰多迕。缅然异得丧，已矣各去住。

聚既同朝云，散亦等晨雾。幸有盈尊酒，绸缪抒情愫。

行予身实辽，愿子心相故。
成父居于普宁寺钟楼之下辟以为斋旧名坎止近
赵蕃（宋代）

正砾何所知，说法犹咄咄。
况此空洞中，孰能无启发。
城中卧疾，知阎、薛二子屡从邑令饮，因以赠之
韦应物（唐代）

车马日萧萧，胡不枉我庐。方来从令饮，卧病独何如。

秋风起汉皋，开户望平芜。即此吝音素，焉知中密疏。

渴者不思火，寒者不求水。人生羁寓时，去就当如此。

犹希心异迹，眷眷存终始。
苦雨 其二
姚培谦（清代）

去年虫荒盎无粟，今年种圃食无葍。老农告诉不忍闻，悍吏追呼方陆续。

愁来短歌不能长，残书支枕午梦凉。庆云景星照户牖，天下仿佛如虞唐。
上鹤山作图书所扁
方岳（宋代）

我本耕田夫，识字略可数。
谁令半窗灯，夺此一犁雨。
明经为青紫，无乃以书贾。
晚知事大谬，於学竟何补。
归来抱遗经，颇谷窥门户。
忍饥堪丹铅，环坐书作堵。
时或跻唐虞，身亲到邹鲁。
吾方忘吾贫，三径蓬藋拄。
独惭鹤山翁，健笔照衡宇。
赤手盘蛟蛇，今已泉下土。
连云甲第多，未必快此睹。
乃知痴书人，差胜守钱虏。
黄路钤诗来告别
陈起（宋代）

玉泉驰一纸，八韵有情诗。
不肯面相别，恐成离索悲。
江声喷岸坼，潮势激帆危。
旧制边州守，方令典辖司。
偈颂一百零二首
释绍昙（宋代）

一雨润焦枯，大地承恩泽。
黄铺亩亩云，青锁郊原色。
刈禾镰子痴如风，收放全归掌握中。
公事后禁门三首 其一
蔡羽（明代）

龙輴金铺丽，蜚廉贝阙县。燕藏朱户网，花隔绮疏烟。

刻漏虚银箭，宫槐积翠钱。瑶台夜夜月，不复妒婵娟。
艮岳百咏 飞岑亭
李质（唐代）

微云将雨洗层峦，石磴莓苔路屈盘。正是江南最佳处，仰看苍翠俯澄澜。
望仙峰
傅权（宋代）

嵯峨山势傍云天，试问谁来此望仙。
终日望仙仙不见，始知仙道若茫然。
遣兴
释文珦（宋代）

七十七岁潜山翁，见闻已尽如盲聋。
只在山边水边住，了得人空我亦空。
铁心石肠安晚节，未输金口而木舌。
此真难与时人说，明知独有高空月。
晨鸡吟
金朋说（宋代）

司晨兼五德，曾伴宋宗窗。
日攘能防慎，终当免镬汤。
见志诗二首
郦炎（两汉）

大道夷且长，窘路狭且促。
修翼无卑栖，远趾不步局。
舒吾陵霄无，奋此千里足。
超迈绝尘驱，倏忽谁能逐。
贤愚岂常类，禀性在清浊。
富贵有人籍，贫贱无天录。
通塞苟由己，志士不相卜。
陈平敖里社，韩信钓河曲。
终居天下宰，食此万钟禄。
德音流千载，功名重山岳。

灵芝生河洲，动摇因洪波。
兰荣一何晚，严霜瘁其柯。
哀哉二芳草，不值泰山阿。
文质道所贵，遭时用有嘉。
绛灌临衡宰，谓谊崇浮华。
贤才抑不用，远投荆南沙。
抱玉乘龙骥，不逢乐与和。
安得孔仲尼，为世陈四科。
美温尚书镇定兴元以诗寄贺
刘禹锡（唐代）

旌旗入境犬无声，戮尽鲸鲵汉水清。

从此世人开耳目，始知名将出书生。
酬云卧白鸡
释居简（宋代）

冠染丹砂雪剪翎，不因风雨废常鸣。有时失度无人醒，只有刘琨与祖生。
题夷齐国
曹宗（明代）

周家有粟及鳏孤，甘作阳山两饿夫。岂是不知天命改，君臣大义未应无。
代别张宪 其二
杨冠卿（宋代）

老去安为客，春来不著家。江湖遂良觌，身世入长嗟。

处死宁无地，谋生信有涯。分携感时节，杨柳又藏鸦。
梦杨十七
刘攽（宋代）

昔游梁宋都，偶与夫子并。尔来各分飞，岂独岁月永。

往事若有亡，魂交幸俄顷。如从杏山宴，坐弄南湖景。

置酒肠已开，论诗心为领。君言此会难，惊悟卧南郢。

人生日月内，觉寐谁能省。适心故为欢，好梦亦所幸。

自吾客遐方，尘事久幽屏。乃知逃空虚，终日思咳謦。
句 其三
释德洪（宋代）

至今牛斗气，散作延平人。
赠秀才从军·其九
嵇康（魏晋）

良马既闲，丽服有晖。
左揽繁弱，右接忘归。
风驰电逝，蹑景追飞。
凌厉中原，顾盼生姿。
送杨孟容朝奉西归
苏辙（宋代）

三十始去家，四十初南迁。
五十复还朝，白发正纷然。
故人従西来，鞍马何联翩。
握手得一笑，喜我犹生全。
别离多忧患，梦觉非因缘。
惟余归耕计，粗有山下田。
久糜太仓粟，空愧乡党贤。
老兄当治行，令德齐高年。
幸此民事清，未厌军垒偏。
父老携壶浆，稚子迎道边。
应有故相识，问我何当旋。
君恩闵衰病，归驾行将鞭。
句
齐唐（宋代）

岁贵波然素，时珍蟹有箱。
翠微亭
王野（宋代）

虚亭北眺大江临，江外晴岚出寸岑。景与齐山俱绝唱，量如沧海且频斟。

地高宇宙双眸豁，人老风霜两鬓侵。感慨石城勋业旧，侃居夏口峤居深。
渔家傲
欧阳修（宋代）

一夜越溪秋水满。荷花开过溪南岸。贪采嫩香星眼慢。疏回眄。郎船不觉来自畔。

罢采金英收玉腕。回身急打船头转。荷叶又浓波又浅。无方便。教人只得抬娇面。
次韵空印游山九首 其八
释德洪（宋代）

未言酬倡多佳句，半月游山亦自贤。我亦生涯无窖子，愿陪香火饯馀年。
高宗郊祀前庙朝享太庙三十首
真宗（宋代）

烝哉维后，继明骨神。
稽古行道，文物一新。
润色鸿来，垂裕后人。
灵施沛然，来燕来宁。
次韵宾旸某氏坟庵
方回（元代）

读君古墓作，因之怀抱萦。
老夫九年前，小雏怜宁馨。
一夕病弗起，殇车出北城。
卜兆邻古寺，守诃乏村氓。
去岁罹发掘，盗踪无由明。
跋马近往视，坏垣环枳荆。
藏中本无物，□至睨兹茔。
玉匣患不侈，宜尔巢鼯猩。
杨生昔臝葬，汉传留佳评。
世事可以鉴，悲哉聊此吟。
为赵氏题三桂堂
蔡戡（宋代）

千佛联名未足多，书生荣遇已如何。
钟英况出神明胄，接武仍如甲乙科。
郗氏一枝犹可贵，燕山五桂未能过。
矧君四世推良吏，信史垂芳永不磨。
闺意回文
罗兆鹏（明代）

春去怨花飞曲径，夜深窥月漾疏棂。人离远寄难成锦，绣罢慵妆晚阁凭。
卜算子·只管要参禅
沈瀛（宋代）

只管要参禅，又被禅萦绕。好笑西来老秃奴，赚了人多少。你待更瞒咱，咱也今知晓。只这喃喃说底人，又被傍人笑。
挽张上卿开府真人
雅琥（元代）

弭节扶桑泛海槎，振衣尘世读《南华》。汉时河上仙翁传，晋代山中宰相家。

鹤去玉棺藏宝剑，龙乘金鼎护丹砂。芙蓉千骑层城路，楼观参差隔彩霞。
冬日放言二十一首 其四
张耒（宋代）

小儿喜学书，满纸如涂鸦。老妇寒不绩，当户理琵琶。

樽中有神物，快泻如流霞。三杯任兀兀，冻脸生春华。
别颜慥下第
蔡襄（宋代）

四上不登第，漂流二十年。
依依去国恨，杯酒春风前。
咏雪诗
徐陵（南北朝）

琼林玄圃叶，桂树日南华。岂若天庭瑞，轻雪带风斜。

三晨喜盈尺，六出舞崇花。明朝阙门外，应见海神车。
钟山
任希夷（宋代）

城如虎踞来擒虎，山号盘龙属卧龙。
天险不能回运去，地灵元自要人雄。
始建射侯
韦应物（唐代）

男子本悬弧，有志在四方。虎竹忝明命，熊侯始张皇。

宾登时事毕，诸将备戎装。星飞的屡破，鼓噪武更扬。

曾习邹鲁学，亦陪鸳鹭翔。一朝愿投笔，世难激中肠。
书院杂咏 鹤
王十朋（宋代）

雅志在冲霄，长思振羽毛。风前匆相和，声彻九天高。
感皇恩·诗社酒徒闲
韩淲（宋代）

诗社酒徒闲，村村花柳。月榭风亭更霞牖。临春结绮，又是那回亭候。不禁中夜雨，相孱愁。弄蕊攀条，为寻芳酒。一斗谁能问千首。江南云梦，空说气吞八九。持杯人共我，能吟否。
和人悯道傍冻馁者
金君卿（宋代）

天意正成物，民心犹怨寒。
风霜草木死，田野稻粱乾。
何谓耕桑者，而无衣褐完。
因思饵胡费，把笔谩悲酸。
过潼关
石介（宋代）

昔帝御中原，守国用三策。
上策以仁义，天下无能敌。
其次树屏翰，相维如盘石。
最下恃险固，弃德任智力。
驱马过潼关，览古泪潸滴。
开元帝道明，百蛮奉周历。
田野富农桑，边隅无寇赋。
紫宸日视朝，潼关夜常辟。
天宝君政荒，宫闱养虺蜴。
恩爱成怨疾，心腹生毒螫。
朝闻发渔阳，暮已卷河北。
鸣鼓渡潼关，矢及乘舆侧。
重门徒尔设。关吏安所职。
始知资形势，不如修道德。
虞美人·归心正似三春柳
佚名（宋代）

归心正似三春柳。试著莱衣小。橘怀几日向翁开。怀祖已嗔文度、不归来。禅心已断人间爱。只有平交在。笑论瓜葛一枰同。看取灵光新赋、有家风。
送红线
冷朝阳（唐代）

采菱歌怨木兰舟，送客魂销百尺楼。

还似洛妃乘雾去，碧天无际水空流。
南歌子·师唱谁家曲
苏轼（宋代）

师唱谁家曲，宗风嗣阿谁。借君拍板与门槌。我也逢场作戏、莫相疑。溪女方偷眼，山僧莫眨眉。却愁弥勒下生迟。不见老婆三五、少年时。
夏日
徐玑（宋代）

书困当檐立，微风动鬓毛。
桐阴遮井暗，莺语出林高。
执热思时雨，如疲得美醪。
居然吟思起，独步几周遭。
题倚松观瀑图
戴亨（清代）

高松摩穹苍，虬龙日吟啸。飞泉激云厓，终古长浩浩。

高士遣俗情，倚松发长啸。松老色不凋，泉清净怀抱。

爱此山中泉，熟兹松间道。清兴嵓壑知，谁与君同好。
谢潘端叔惠红梅
楼钥（宋代）

初移湘水一枝春，賸馥还欣为我分。
梦入山房三十树，何时醉倒看红云。
和张防御
释心月（宋代）

我有一方田，於中息万缘。
生涯虽寂尔，日用不徒然。
知足长年乐，无求在处禅。
西邻知此意，松竹销寒烟。
无一歌
李道纯（元代）

道本虚无生太极，太极变而先有一。一分为二二生三，四象五行从此出。

无一斯为天地根，玄教一为众妙门。易自一中分造化，人心一上运经纶。

天得一清地得宁，谷得以盈神得灵。物得以成人得生，侯王得之天下贞。

禅向一中传正法，儒从一字分开阖。老君以一阐真常，曾参一唯妙难量。

道有三乘禅五派，毕竟千灯共一光。抱元守一通玄窍，惟精惟一明圣教。

太玄真一复命关，是知一乃真常道。休言得一万事毕，得一持一保勿失。

一彻万融天理明，万法归一未奇特。始者一无生万有，无有相资可长久。

诚能万有归一无，方会面南观北斗。至此得一复忘一，可与化元同出没。

设若执一不能忘，大似痴猫守空窟。三五混一一返虚，返虚之后虚亦无。

无无既无湛然寂，西天胡子没髭须。今人以无唤作无，茫荡顽空涉畏途。

今人以一唤作一，偏枯苦执费工夫。不无之无还会得，便于守一知无一。

一无两字尽掀翻，无一先生大事毕。
五更
仇远（元代）

月转参旗横，梅花梦方熟。
罗浮山忽来，毋乃地脉缩。
水调歌头
刘辰翁（宋代）

天地有中气，第一是中元。新秋七七，月出河汉斗牛间。正是使君初度，如见中州河岳，绿鬓又朱颜。茎露一杯酒，清彻瑞人寰。

大暑退，潢潦净，彩云斑。三壬三甲厚重，屹不动如山。从此五风十雨，自可三年一日，香寝镇狮蛮。起舞愿公寿，未可愿公还。
送刘学士知衡州
余靖（宋代）

朱轓新命汉诸侯，地扼荆湘占上游。
醽渌水声侵古堞，祝融峰上入晴楼。
昼垂三组乡枌过，春拥双旌岳寺游。
番直星垣归缓步，谪仙通籍著瀛洲。
句
佚名（唐代）

菱叶乍翻人采后，芰荷初没舸行时。
云阳观寄袁稠（一作元阳观寄元称）
李端（唐代）

花洞晚阴阴，仙坛隔杏林。漱泉春谷冷，捣药夜窗深。

石上开仙酌，松间对玉琴。戴家溪北住，雪后去相寻。
三月三日集兰亭序字成五言一首
金武祥（清代）

昔贤不可作，稽古怀风流。
山林或寄兴，至乐咸犹犹。
快哉风日和，娱此水竹幽。
观时一以慨，悲感亦有由。
当世若能喻，相与期自修。
至今仰盛会，信将随天游。
流河驿泊舟夜月言意二首 其一
陈万策（清代）

林钟律晚近清秋，薄暮风凉动碧流。烟火一湾当水驿，桂光半满入兰舟。

江村泊艇宜宵赏，海国归桡是昼游。即事已添潇洒兴，清衾有梦到林丘。
天公以其尊人所书扇见赠
释函可（明代）

艰危珍匣笥，持赠慰荒榛。乍展疑先晋，徐看识故人。

老来书自圣，别久意逾真。前日传家信，犹然寄问频。
秋夜露坐
李含章（宋代）

火云秋未收，商气夕乃至。凉飙动木末，梧叶萧萧坠。

广庭延伫动，月影半在地。银河淡无波，疏林皎初霁。

轩南最幽旷，竹露酒寒翠。清阴下藤萝，馀香冷荷芰。

披襟爱晚凉，枯坐竟忘睡。夜动钟漏沈，流萤在衣袂。
夜行船·满眼东风飞絮
欧阳修（宋代）

满眼东风飞絮。催行色、短亭春暮。落花流水草连云，看看是、断肠南浦。
檀板未终人去去。扁舟在、绿杨深处。手把金樽难为别，更那听、乱莺疏雨。
登叔浑侄祝山园林
何绛（明代）

山桥通断岸，树杪见高台。松子当窗落，渔歌渡海来。

烟霞藏洞壑，云物净氛埃。虽去嬴秦远，桃花未可栽。
夜过华严堂示戒义从修二禅者
何南凤（明代）

新月本可人，况是春雨后。迅雷豁蒙心，清辉林间透。

钟罢人寂然，恰可经行候。徐步过东廊，者谁领趣否。

二妙喜相迎，此喜良非苟。聚首古道场，论心脱尘垢。

既作狮子儿，便应大哮吼。
水调歌头·定王台
袁去华（宋代）

雄跨洞庭野，楚望古湘州。何王台殿，危基百尺自西刘。尚想霓旌千骑，依约入云歌吹，屈指几经秋。叹息繁华地，兴废两悠悠。
登临处，乔木老，大江流。书生报国无地，空白九分头。一夜寒生关塞，万里云埋陵阙，耿耿恨难休。徙倚霜风里，落日伴人愁。
送傅守归
刘宰（宋代）

金山故佳丽，杰观环孤峰。
对峙焦公庐，林杪出疏钟。
南归谢尘鞅，北眺足从容。
应持济州手，一酹击楫翁。
绿绮七咏
曹勋（宋代）

皓鹤婆娑戢羽翰，移巢忽自下云间。
主人元是蓬山伯，特地飞来伴昼闲。
题新昌所居
白居易（唐代）

宅小人烦闷，泥深马钝顽。街东闲处住，日午热时还。

院窄难栽竹，墙高不见山。唯应方寸内，此地觅宽闲。
用与可韵为湖亭杂兴十首 其九
吕陶（宋代）

小器祇堪近用，要途莫笑閒官。到了野情易足，自于拙分常安。
偈颂一百三十六首 其十一
释惟一（宋代）

禅禅，风生木杪，叶坠庭前。唧唧寒蛩吟破壁，声声归雁度辽天。

诸人若也会得，此去吴屯不远。若也不会，蓝溪水透洋边。

阿呵呵，笑倒武夷张大仙。
水乐洞
岳珂（宋代）

天下水乐洞，今归四姓家。
台池閒日月，泉石痼烟霞。
谁挈游人榼，还寻奉使楂。
明朝重回首，清梦隔京华。
江城子 题君莲“秋江垂钓图”
赵我佩（清代）

一窝云髻晚来妆。薄罗裳。藕丝香。短笛惺忪、吹梦落横塘。

柔橹香声鸥不语，人静也，月昏黄。

露华如水浸蓬窗。钓竿凉。响渔榔。怕煞销魂、芦荻满秋江。

旧约休忘潮信准，风又起，客思乡。
读大行皇帝遗诏感恩哀恸六首
刘克庄（宋代）

士有一长斯可矣，文兼众妙古难之。
元丰御览诸生赋，淳化屏难侍读诗。
序建隆须还巩笔，记储祥必待苏碑。
臣于四美安能备，虚受先皇不世知。
赠御史
耶律铸（宋代）

四海嗷嗷属望声，绣衣直指下天庭。好将罗隐秋虫赋，自此书为座右铭。
蝶恋花 其一 和曾端伯使君，用李久善韵
向子諲（宋代）

推上百花如锦绣。水满池塘，更作溅溅溜。断送风光惟有酒。

苦吟不怕因诗瘦。

寻壑经丘长是久。晚晚归来，稚子柴门候。万事付之醒梦后。

眉头不为闲愁皱。
戏简朱公武刘邦直田子平五首
黄庭坚（宋代）

刘郎好诗又能文，方我奔窜义甚敦。
为亲未葬走人门，闭门却扫不足论。
被召赴经筵途中偶成
张守（宋代）

度岭三年叹陆沉，一抛城市洗尘襟。雷霆激石泉声怒，烟雨埋云树色深。

食肉向无编贝齿，忧时空有未灰心。露门劝讲高华地，倦鸟终当返故林。
夜深不寐起视星文遂成谜语戏别君御兄
袁宏道（明代）

北斗栏杆南斗横，竹林今夕梦难成。愿凭织锦天孙指，谱出阳关叠外声。
酬韩弇归崖见寄
武元衡（唐代）

惆怅人间事，东山遂独游。露凝瑶草晚，鱼戏石潭秋。

轩冕应相待，烟霞莫遽留。君看仲连意，功立始沧洲。
言老自云堂携十六大士画像见过与世间传写者
吴芾（宋代）

禅月定中观妙相，神奇古怪乃如斯。
起来援笔一挥扫，惊杀人间老画师。
迎春乐
杨泽民（宋代）

池边刺竹初成屋。拨芳瓮、酒初熟。奈巾车秣马催人速。远又伴、孤云宿。蜗角蝇头相窘束。满眼地、水青山绿。要解别来愁，除是再偎香玉。
秋日孤山楼对酒
孙一元（明代）

玄晏先生不解愁，偶来湖上一寻幽。健杯到手倾巴峡，捷句惊人破蔡州。

四野秋声酣晚日，半空云影抱晴楼。倚栏遥望归来处，家在青山最上头。
岁菊
艾性夫（元代）

不逐登高老孟嘉，同来守岁阿戎家。
能将秋圃风霜骨，直作寒梅辈行花。
香称屠苏浮腊蚁，色侵幡胜插云鸦。
老夫细把金英撷，独拟明朝早供茶。
秋日草堂承岑蒲谷方伯见过作长句见贻次韵奉答
黄佐（明代）

玉露湛湛金风凉，华轩鼎来登草堂。堂前荷芰摇野色，碧水澹荡天苍茫。

只鸡斗酒延客坐，侑以茗碗兼梨浆。尊前谈笑肝胆露，人生只合循天常。

红尘不到绿阴里，浇花洗竹粗康强。长安几度奕棋似，蚁争蜗战遥相望。

当年子献天人策，我正滥作瀛洲客。文章何曾直杯水，容容之徒憎谔谔。

情陈密表谢金銮，极目羡子翔寥廓。归来凿翠开烟萝，先人敝庐未萧索。

谁将黄纸下沧洲，加我獬冠如絷缚。浩然弃去重赋归，手上龙渊任挥霍。

曳裾从我多文儒，舞雩日与清风俱。咏归每诵杜陵句，懒性从来水竹居。

日长隐几谁相对，满架芸香惟贮书。展书阅罢松涛起，万古閒愁皆破除。

有时涉园自成趣，皓月忽照柴门枢。振衣台上咽晨旭，欹枕池边聆夜鱼。

蒲翁蒲翁天下士，胸中独抱淩云气。薇垣柏府多政声，周公不梦吾衰矣。

共搔白发忆青年，晚节寒香觉今是。作诗宛似骊龙光，光射晴空粲霞绮。

啁啾丝管彼何人，徒羡豪门役珠履。浊醪粗饭倘不嫌，拥彗过从自今始。
樵人十咏 其一 樵溪
陆龟蒙（唐代）

山高溪且深，苍苍但群木。抽条欲千尺，众亦疑朴𣙙。

一朝蒙剪伐，万古辞林麓。若遇燎玄穹，微烟出云族。
踏莎行
陈师道（宋代）

红上花梢，风传梅信。青春欲动群芳竞。林声鸟语带余寒，江光野色开游径。

乍雨还晴，暄寒不定。重门深院帘帷静。又还日日唤愁生，到谁准拟风流病。
兰陵王
施岳（宋代）

柳花白。飞入青烟巷陌。凭高处，愁锁断桥，十里东风正无力。西湖路咫尺。犹阻仙源信息。伤心事，还似去年，中酒恹恹度寒食。

闲窗掩春寂。但粉指留红，茸唾凝碧。歌尘不散蒙香泽。念鸾孤金镜，雁空瑶瑟。芳时凉夜尽怨忆。梦魂省难觅。鳞鸿，渺踪迹。纵罗帕亲题，锦字谁织。缄情欲寄重城隔。又流水斜照，倦箫残笛。楼台相望，对暮色，恨无极。
中元前一夕泊石门闻岸上作浮屠事泫然有感
王猷定（明代）

石门陌巷柳青青，旧日铙声此夜听。枕上有魂招不得，秋风肠断语儿亭。
永遇乐 邹公索
王哲（金朝）

得呈钢，花吐瑞，药香烂。练清泉，浇红焰，尽财俱削。圭一粒，精麦浇，变俗容消却。山头、游玩四时，长春酒频斟酌。同卯共，方澄静，看婴为姹作。喜调和，传津液，夜光明错。年有幸，分豆旭，转结成灵药。长生、久视蓬岛，遇遭永乐。
雨中游慧山秦氏园林
张諴（清代）

山巅昼忽暝，飒然生凉吹。凭高俯园林，迷濛但空翠。

晴游非不俯，既雨转深邃。假盖问禅僧，下岭款萧寺。

入门旋出门，缓步俄焉至。园丁导我行，幽景天然异。

有泉注作池，其源本第二。云根古苔斑，木杪苍烟腻。

石径小桥通，深院幽篁媚。一览得其全，闲身片时寄。
春晚遣兴
喻良能（宋代）

乳鸭池塘春水满，秋千院落东风暖。
帘间燕子语虽忙，叶底黄鹂啼更缓。
长大何如年少时，雕鞍骏马踏芳菲。
闭门不觉庭花落，颠倒残红作地衣。
落第后东游留别
皇甫冉（唐代）

功成方自得，何事学干求。果以浮名误，深贻达士羞。

九江连涨海，万里任虚舟。岁晚同怀客，相思波上鸥。
菩提院
王之道（宋代）

菩提古精舍，兵余但茅茨。
我行倦午暑，少憩容奴炊。
山僧老夫子，养蚕如养儿。
奈何煮白茧，乃欲缫青丝。
燕泥固可恶，覆巢似非宜。
不闻两足尊，顶鹊安无隳。
我亦学佛者，言之为兴悲。
作诗书壁间，以为浮屠规。
放言 眠蚕 其三十五 十三覃
谢元汴（明代）

薨薨而止棘，吾独作眠蚕。即令婴头责，誓无笑尾婪。

多烦哀靡凤，遽敢哭蓍簪。臣罪当膏钺，愚衷耻未覃。
独漉篇（有序）
何白（明代）

为武义王世名而作也。
世名父为族叔所杀，母念世名稚，匿不发。
叔岁给米菽以偿，母子相对泣业，弗食。
及世名长，为庠生，娶妇，举一子。
世名袖利刃，伺仇出，立毙之。
有司悯世名孝，欲活世名。
世名不肯令父骨复暴人间，竟自杀以明。
妇亦以身殉焉。
独漉独漉，悲歌当哭。
梁柱有刀，车轮无轴。
儿哑哑，绕父足。
杀父者谁？父之族。
儿不敢仇，仇尔叔。
舂我黄粱，哺我菽。
儿下有儿，儿可赎。
摩挲室中刀，仇来剚尔腹。
报父下泉，亦何复有妇。
有妇从之游，不为黄鹄生，独宿冢上连理枝。
左拂扶桑右若木，日月缭绕之，昼夜代明烛，独漉之歌，
悲且促。
过佛教子岭
李弥逊（宋代）

冈回岭转翠相重，觅语酬山未了工。
却恐前一是摩诘，此身今落花图中。
建元寺昼公与崔秀才见过联句，与郑奉礼说同作
皇甫曾（唐代）

人闲宜岁晚，道者访幽期。独与寒山别，行当暮雪时。 ——皇甫曾

柏台辞汉主，竹寺寄潜师。荷策知君待，开门笑我迟。 ——皎然

暮阶县雨足，寒吹绕松枝，理辩尘心妄，经分梵字疑。 ——郑说

久承黄纸诏，曾赋碧云诗。然诺惊相许，风流话所思。 ——崔子向

筌忘心己默，磬发夜何其。愿结求羊侣，名山从所之。 ——皇甫曾
庆历甲申郊礼告成五言十韵
韩琦（宋代）

圣飨申精意，灵心察至虔。因知斋次雪，为显祭时天。

清庙陈丰洁，中坛致吉蠲。乐和来瑞物，景霁见非烟。

卜日灰飞管，通祠火举权。短茵新礼重，虚幄睟容专。

盛美推穹昊，釐祥被幅员。庆成朝万玉，霈泽谨三钱。

有幸瞻熙事，无才列奏篇。为民祈福应，亲记德音宣。
瓶梅
宋伯仁（宋代）

南枝斜插古军持，瘦影参差落砚池。
莫道人家窗户暖，等閒忘却陇头时。
雨中花（送彭文思使君）
黄庭坚（宋代）

政乐中和，夷夏宴喜，官梅乍传消息。待作新年欢计，断送春色。桃李成阴，甘棠少讼，又移旌戟。念画楼朱阁，风流高会，顿冷谈席。

西州纵有，舞裙歌板，谁共茗邀棋敌。归来未得，先沾离袖，管弦催滴。乐事赏心易散，良辰美景难得。会须醉倒，玉山扶起，更倾春碧。
春日田园杂兴
俞自得（宋代）

暄和春景好供诗，日暖风轻上胍肥。
白鹭时窥秧剌剌，黄莺频说柳依依。
几回野水闻姑恶，数树春英叫妇归。
物态满前看不足，等闲吟诗对斜晖。
道损司门前日过访别且云计程二月到郡正看暗
梅尧臣（宋代）

蜀州海棠胜两川，使君欲赏意已犹。
春露洗开千万株，燕脂点素攒细梗。
朝看不足暮秉烛，何暇更寻桃与杏。
青泥剑栈将度时，跨马莫辞霜气冷。
燕居十六首
彭龟年（宋代）

荆棘不须栽，须容驷马来。
面前如路窄，何地不蒿莱。
岁暮雨雪连作稍阻会集贾元识有诗次韵
王十朋（宋代）

自从春色上孤根，淫雨经时步不前。爱日未能供宿润，愁云依旧蔽青天。

溪山咫尺成千里，棋酒因循又一年。今夕篮舆定相过，尊前行乐兴无边。
点绛唇（次张伯修韵）
洪咨夔（宋代）

花事无多，笙歌绾取东风住。玉彝雕俎，楼外更筹屡。

醉唤骊驹，催上天梯去。君知否。半边铜虎。邓艾经行路。
奉送明雅师
沈辽（宋代）

天竺山前十亩园，老夫久种彼土缘。草堂和尚指初禅，辩净二士立我前。

光明琉璃真金仙，修持内外常湛然。此心不转今十年，手中一炷紫檀烟。

孤峰飞来自西天，山间花木非世妍。彼诸佛子忘盖缠，吾知此地为敬田。

师子血乳如流泉，老夫废斥去湘川。归来江南已华颠，邂逅道人双足缠。

历访名山不惮烦，始自赤城沧海边。一带复济扬子川，直上钟山长榻眠。

南来不下泾溪船，步至秋浦方息肩。将穷祖山上淮壖，庐峰胜游想翩翩。

顶上终不巢乌鸢，亦不教观谈偏圆。公卿贵人喜相延，三尺枯木挥朱弦。

人问佛意如何弹，此曲寂寥少人传。
偈颂二十一首
释智愚（宋代）

夫蛊者最灵通，不期而会，
不约而同。拶著崖崩石裂，
抛出金圈栗蓬。惊倒露柱，
哧煞灯笼。不知何处夫毒种，
元来门里有虫。
送谢耘之无为
赵师秀（宋代）

双旌虽有旧，道路亦劳形。
不用携书尺，惟当带酒瓶。
柘空淮茧白，梅近楚秧青。
尔以亲为请，仁人岂厌听。
和张监观赦
张说（唐代）

日御临双阙，天街俨百神。雷兹作解气，岁复建寅春。

喜候开星驿，欢声发市人。金环能作赋，来入管弦声。
挽王知复书监
孙应时（宋代）

飞桥壮吾邑，虹影丽高深。
义不烦千室，功无措万金。
美哉承考意，伟矣济时心。
此段无穷尽，江声共古今。
春夜梦游溪上如世传桃源与梵僧仙子偶具蟠桃
释文珦（宋代）

随意作清游，唯与筇竹偶。
徘徊望原田，宛转赴林薮。
隔溪更幽望，欲往兴弥厚。
渔人自知心，涉我不待叩。
烂烂桃花明，粼粼白沙走。
滩峻舟行迟，辍棹入崖口。
乱峰青虬蟠，一瀑素霓吼。
微径上青冥，高木挂星斗。
梵宇金碧开，万象发蒙蔀。
老僧雪眉和甘肃省语涤心垢。乘云者何人，
笙鹤自先后。邀余过殊庭，
酌以流霞酒。灵桃粲丹朱，
仙饭杂芝糗。白鹿守天坛，
彩烟生药臼，谓言保其真，
物我尽芻狗。窗外铁钟鸣，
惊觉复何有。乃知百年间，
梦境匪长久。
春晓曲
朱敦儒（宋代）

西楼落月鸡声急。夜浸疏香淅沥。玉人酒渴嚼春冰，晓色入帘横宝瑟。
荆州新秋病起杂题一十五首 病起见庭石
齐己（唐代）

病起见庭石，岂知经夏眠。不能资药价，空自作苔钱。

翠忆蓝光底，青思瀑影边。岩僧应笑我，细碎种阶前。
有感十首
吴芾（宋代）

当年旧迹已尘埃，晓日犹疑讲殿开。
涕泪不知黄屋处，伤心时有北有回。
得家书讣仲兄少石仲弟少玉之报 其二
霍与瑕（明代）

庚寅年以降，甲子未云多。尔既先秋萎，吾今奈老何。

断魂迷绿树，衰泪落沧波。白石青山路，无因得再过。
李思训并骑图
凌云翰（元代）

美人如玉马如云，误却开元万乘君。不写班姬辞辇意，画师空说李将军。
松窗用杜句为韵和以棋酒为意十首 其十
曹勋（宋代）

诵公十妙语，便觉舒华年。意与境俱会，超凌心欲仙。
贤者之孝二百四十首·林放
林同（宋代）

故宁戚以俭，罔或易而奢。
致得千载下，人称问礼家。
登大行绝顶
田延年（清代）

突兀压神州，苍茫据上游。群山皆北向，沁水自南流。

地远三川见，天晴万木秋。故乡在何处，回首白云浮。
过梅花岭谒史阁部墓
金武祥（清代）

只有扬州路，梅花历劫存。当年动诗兴，此地伴忠魂。

世界冰霜老，风尘战伐昏。生前家国恨，过墓怕重论。
题墨梅风烟雪月水石兰竹八轴
姚勉（宋代）

清晨有客南昌来，袖出数幅春风梅。
芳根不种生绡上，安得的风霜葩开。
霜葩能开不能谢，始信笔端生造化。
细看入趣直欲攀，亦复不知梢是画。
迎风冷笑斜窥檐，披烟淡竚拖轻缣。
丰腴略带清晓雪，疎瘦半横初夜蟾。
根栖怪石增奇绝，倒影寒溪照清洁。
斜枝兰外侣幽姿，冷蕊竹间标劲节。
超然笔法无糁尘，正欹仰俯态逼真。
几回卷轴却复展，生意不穷看转新。
只看幽韵自堪玩，莫道无香真可叹。
清香已在杳默中，暗起芬芳浮鼻观。
平生爱梅如爱贤，恨无好句模幽妍。
看君此画得天趣，妙写无声诗八篇。
吾闻古来能画者，画马胸中有全马。
君应满腹皆梅花，不尔安能笔潇洒。
想君家住西山边，万梅谷中庐数椽。
月宵携筇雪着屐，坐石瞰水窥风烟。
纫兰傲竹今几年，餐香换骨身可仙。
凝神吮墨淡一扫，不觉笔下花真传。
叹予自爱冰玉干，久藏一幅鹅溪绢。
请君为作雪中百花头上开，挂我壁间供客看。
公暇偶作
张咏（宋代）

世情多与道相违，偶忽公閒便息机。
贪竞已从心下绝，爱憎还觉眼中稀。
时文炼漉教归正，圣易参研尽入微。
本要资身兼报国，安知四十九年非。
雨中遣兴二首 其二
王冕（元代）

故人何日是归年，又听刚风洗瘴烟。骄马北驰沙似雪，冥鸿南去水如天。

莫愁弦绝蒲萄馆，且喜歌生䆉稏田。好在岳阳楼上望，洞庭明月正婵娟。
怀贤诗·徐处士枋
徐元文（清代）

卓哉徐处士，皎节净如练。入山岂必深，尘迹自能断。

载乘探幽奥，山川写英绚。独寤聊自歌，斯饥亦云宴。

珍重式庐情，斯人不可见。
十月袁浦道中
张僖（清代）

晓来霜气扑征骖，买醉旗亭酒半酣。斜月五更催上马，又驮残梦入江南。
次韵次中题双庙
刘挚（宋代）

凛凛英风数百龄，舍生知与义相形。莓苔老涩穹碑暗，云木疏相古殿扃。

自许孤城摧虎兕，至今遗事炳丹青。二公死所真难处，独恨临淮有遁刑。
次韵吕居仁诗尾见及四绝 其一
周紫芝（宋代）

诗成邂逅得穷愁，眼见郎潜又白头。人物向来山吏部，篇章今日谢宣州。
偈颂二十九首
释云（宋代）

嗟见世间人，永劫堕迷津。
不省这个意，修行徒苦辛。
之官括苍道出涵碧因题四韵以继宾客刘公之后
喻良能（宋代）

平生性僻耽山水，不愿加封万户侯。
但得双鱼长到眼，未须万户更争流。
只今奇绝齐三洞，自昔流传遍九州。
记得当年小盘礴，坐令炎赫变清秋。
留题赠灵岩鉴公禅师
张会宗（宋代）

人中令德居高地，天下精蓝占好山。四绝名标清世上，十方僧聚白云间。

二龙珠照看经静，双鹤泉供洗钵閒。早晚利荣缰锁脱，性通三教叩禅关。
出山相赞
释月涧（宋代）

正觉山中与么来，惭惺满面是尘埃。未曾空却众生界，添得人间一祸胎。
潭州泊船呈诸公
韩愈（唐代）

夜寒眠半觉，鼓笛闹嘈嘈。暗浪舂楼堞，惊风破竹篙。

主人看使范，客子读离骚。闻道松醪贱，何须吝错刀。
木渎章重宅晓起从沈尚书放舟至光福镇
乔亿（清代）

春莺拂曙啼，春棹落波齐。日照万花谷，人行香水溪。

风光沿岸转，岚影压船低。泊处非投止，联裾更向西。
神弦十一曲
张宪（元代）

朝行青溪曲，莫宿青岩阿。
女萝施长松，白蘋依绿荷。
神来水生风，神去水无波。
朝云不为雨，夕露将如何。
右宿阿。
海上
戴敏（宋代）

万顷鲸波朝日赤，沧洲四望无穷极。海山何处是蓬莱，遍问渔翁都不识。
病中赠医僧悦可庭
空室禅师（明代）

我怀佛祖病，不独病厥躬。
三界病有尽，我病无终穷。
可庭解医病，聊与言病功。
虚空病之体，病体离虚空。
呻吟侬笑病，欢乐病笑侬。
推病病不去，觅病病无踪。
年来识病处，不将病挂胸。
千病及万病，只与一病同。
有身则有病，无身病何从。
春日访超果青壁禅师赋赠
雪峰（清代）

步屧重来此，幽期隔岁年。梅香寒雨尽，竹密碧云连。

窜迹沈痾里，开襟老宿前。春星今夜黑，不觉烛花偏。
木兰花慢·论修行锻练
王哲（金朝）

论修行锻练，只元是这些儿。也勿取、翁婆姹女，婴子相随。休言木龙金虎，更何须、黑赤坎和离。奉报诸公入道，莫令形苦神疲。堪宜。正好搜寻时。坦荡准希夷。放落魄清闲，任云任水，真静真慈。灵然养成内宝，聚玄机、密妙不难知。开阐当中一点，莹然明照无为。
次韵和酬永嘉聂從事除夜之什
杨亿（宋代）

三百六旬今夜尽，寥寥虚室独凝神。
莲城五鼓欲催晓，梅岭一枝先报春。
邹律渐吹阴谷暖，尧蓂看榜土阶新。
海隅留滞年华长，坐对寒釭浩歎频。
汉宫春 春夜听盲女弹琵琶词
陈维崧（清代）

满院梅风，搅一钩纤月，糁上帘须。檀槽有人慢撚，盘泻珍珠。

鼕鼕画鼓，似开元、妙手花奴。奇哉技，飞扬感激，胜于读史迁书。

太息东篱实甫，有无穷块垒，墨染烟驱。一声通仙铁笛，碧海云孤。

青衫湿透，问伊怜、旁有人无。还相调，轻云蔽月，今宵渺渺愁余。
送月蓬道人南游寄呈阳岩侍读直院侍郎六言三
刘克庄（宋代）

昔燕见沉香亭，今送老破茅屋。
醉翁之耳虽白，坡仙之鬓已秃。
湘山寺 其一
汤右曾（清代）

花雨飘宝幢，微风韵塔铃。驯鸽上斋钵，老僧间诵经。

客子入门来，佛镫晚荧荧。被径蔓萝葛，闻香启幽扃。

法界优昙华，三岁始一零。寺有千日莲，三年一开落。

廊深苔藓古，地僻草木灵。缅惟咸通来，日月如奔霆。

颀然金粟老，仿佛长眉青。
洋州三十景·野人庐
鲜于侁（宋代）

深深惟使君，草草学田舍。
持此归与心，随时自潇洒。
日入行
陆文铭（清代）

昆仑山摧若木枯，虞渊泛滥沉金乌。羲和沉缅不肯醒，后羿奋臂斗雕弧。

八龙骨朽呼不起，石马嘶烟寒月里。玉桃溃裂饱青鸾，方朔偷儿今日死。

茫茫元气千古浮，劫灰飞尺天地愁。回头长叫广成子，黄帝何为土一抔？
满江红·千古东流
范成大（宋代）

千古东流，声卷地、云涛如屋。横浩渺、樯竿十丈，不胜帆腹。夜雨翻江春浦涨，船头鼓急风初熟。似当年、呼禹乱黄川，飞梭速。

击楫誓，空惊俗。休拊髀，都生肉。任炎天冰海，一杯相属。荻笋蒌芽新入馔，鹍弦凤吹能翻曲。笑人间、何处似尊前，添银烛。
蝶恋花
赵令（宋代）

张亦有所娶。适经其所居，乃因其夫言于崔，以外兄见。夫已诺之，而崔终不为出。张怨念之诚，动于颜色。崔知之，潜赋一诗寄张曰：“自从消瘦减容光。万转千回懒下床。不为旁人羞不起，为郎憔悴却羞郎。”竟不之见。后数日张君将行，崔又赋一诗以谢绝之。词曰：“弃置今何道，当时且自亲。还将旧来意，怜取眼前人。”奉劳歌伴，再和前声。商调十二首之十一

梦觉高唐云雨散。十二巫峰，隔断相思眼。不为旁人移步懒。为郎憔悴羞郎见。

青翼不来孤凤怨。路失桃源，再会终无便。旧恨新愁无计遣，情深何似情俱浅。
绍兴以后祀五方帝六十首 有熊氏酌献用《祐安》。
郊庙朝会歌辞（宋代）

昔在绵邈，有人公孙。登政抚辰，节用良勤。所蓄既大，所行宜远。

载其华樽，从以箫管。
芳树诗
丘迟（南北朝）

芳叶已漠漠，嘉实复离离。发景傍云屋，凝晖覆华池。

轻蜂掇浮颖，弱鸟隐深枝。一朝容色茂，千春长不移。
遇诃林寺口占
袁崇焕（明代）

四十年来过半身，望中祇树隔红尘。
如今着足空王地，多悔从前学杀人。
渔歌子　 其二 为赵德怀赋
刘基（明代）

二月桃花紫锦香，一声啼鴂万蜂忙。歌欸乃，濯沧浪，有酒无愁醉不妨。
七夕闻鹊 其一
吴泳（宋代）

涷雨略洗车，炎晖复如磝。桃笙眠未熟，屋角乾鹊噪。

借问鹊何来，下上音载好。此声固非恶，枉为閒者告。

适情便为喜，喜不繇汝报。用静则为吉，吉不缘汝召。

萧牍尚我疏，行人为谁到。劝子莫饶舌，移语朱门道。
辛未人日同郡僚游陈氏园
李光（宋代）

海南人日春已浓，柳条远映桃花红。携觞寻伴逐春色，杖藜纵花游城东。

陈园新筑芳亭小，绿竹猗猗自围绕。杯行不用管弦催，枝上绵蛮啭春鸟。

旧传人日天多阴，今年人日春光好。田家但喜藷芋收，我辈惟忧酒樽少。

明朝有兴还复来，剩买鹿蹄拚醉倒。
题范亦颜圣邻同年集后
冯山（宋代）

圣邻生西南，豪杰如山东。倜傥负奇节，脱身起蒿蓬。

文章学西汉，不作雕篆工。东京太学生，议论倾群公。

高适游大梁，马周隐新丰。酒酣吐素蜺，意气横烟空。

翻身落州县，束手如儿童。无人解秋隼，摩天看飞冲。

黄鹤垂两翅，饮啄鸡鹜笼。始知命使然，甘作冥冥终。

资阳数尺坟，万事随秋风。相从嘉祐初，击发每儿蒙。

死生虽云异，坎坷略已同。然犹有子弃，孤芳秀珍丛。

慷慨悲父书，收拾尘土中。兰山四百首，玉佩清玲珑。

馀文隐圭璧，夜气如长虹。古人身后名，乃是不世功。

蜀士志不朽，存者唯卿雄。有子兼斯名，昔否今始通。

聊书附篇末，相与传无穷。
用五男儿再赋
方回（元代）

每于生日赋新诗，似觉今年老更痴。
窃谓齐公千驷马，岂知陶更五男儿。
能拼久客常沉醉，不念全家惯忍饥。
七十尚争三屈指，挂冠一纪此差奇。
梅台
郭印（宋代）

百蘤照春台，标名只取梅。道人宁拣择，聊记雪中开。
秋雨写怀
禅一（清代）

云山望里半模糊，夜气迷濛尚有湖。事去徒劳千日亿，老来为惜一身孤。

竟无旧雨能分供，剩有荒田畏索租。看取淡妆浓抹态，米家难自泼成图。
念奴娇（四圣观凉堂）
奚岊（宋代）

踏破秋痕，向虚堂、细问新凉踪迹。野客从来无管领，独鹤自还空碧。红日重开，翠华曾到，应恨湖光窄。游龙别後，两山依旧南北。

无语野草闲花，似嗔人问。万事今非昔。古木苍烟无限意，只有吟魂知得。歌舞百年，是非一醉，未必西风识。浩歌归去，满船风雨凄恻。
题温泉
魏了翁（宋代）

庐山一滴水，彫尽诗人肠。
道傍有湿泉，恝然如遗忘。
浅夫既阁笔，知士亦括囊。
或云匪难知，水火互阴阳。
水根於天一，至阳所潜藏。
所以井生荧，亦有泉如汤。
吾尝谓或言，子语未精详。
水实含内景，火乃无寒光。
水将而不迎，火迎而不将。
君看月受日，又验坤含章。
吾言与邵语，或可补诗亡。
王以道三丧未举
李谨思（宋代）

岂无一弓地，载子三世碑。
碑端语云云，碑下冢累累。
白杨秋气深，碧草春露滋。
翻怜会稽山，禹穴不得窥。
嘉禾百咏 其三十七 菩萨桥
张尧同（宋代）

片云初出岫，南北自飞扬。旧日桥边路，犹闻舄履香。
元日
薛季宣（宋代）

星回斗直寅，夏腊变王春。否泰反成卦，乾坤老逼人。

元正长日月，大化少逡巡。世事初无始，天时自一新。

祇愁梅片片，不见草欣欣。善颂闻椒酒，苍天拱北辰。
点绛唇 其一 金陵府会鼓子词
侯寘（宋代）

春日迟迟，柳丝金淡东风软。绿娇红浅。帘幕飞新燕。

玉帐优游，娇得花间宴。香尘远。暂停歌扇。□醉深深院。
微雨夜行
白居易（唐代）

漠漠秋云起，稍稍夜寒生。
但觉衣裳湿，无点亦无声。
将登白云峰听泉声
韩上桂（明代）

才听泉声意已清，向来滴溜为谁鸣。眼中尘绪飘然尽，杖底芒鞋飒欲轻。

商皓茹芝终入汉，箕由洗耳亦求名。一杯淡水神仙福，不许时人僭濯缨。
祭张公洞二首
皇甫冉（唐代）

尧心知稼穑，精意绕山川。风雨神祇应，笙镛诏命传。

沐兰秪扫地，酌桂伫灵仙。拂雾陈金策，焚香拜玉筵。
夜渡沙河
洪皓（宋代）

秋声已策策，行役敢迟迟，
潦涨流偏急，舟横岸自移。
披襟从露浥，揽辔觉神疲。
晓入邯郸道，黄粱熟未知。
光禄生日
朱长文（宋代）

舜庭新遣牧，汉寺旧名卿。
致主丹心在，忧民素发生。
鹫峰仙桂老，猿涧古松清。
金简传真理，期颐休更轻。
呈姚雪蓬使君
乐雷发（宋代）

祝融应自胜崆峒，且读通书办圣功。事可语人甘受谤，诗能名世不嫌穷。

春边采药收湘芷，月下调弦送楚鸿。赖有行人碑尚在，棠阴依旧恋东风。
逢腊
刘黻（宋代）

一岁忽逢腊，倚阑清气浮。
雪飞浙山上，月照楚江头。
家远易成梦，酒悭难散愁。
读书果何补，自笑不骑牛。
闷中
宋伯仁（宋代）

一千里外鬓斑斑，枉被微官夺笑颜。
酒后稍知寒力退，闷中尤惜世途艰。
丹砂药剂宁如健，钟鼎功名不似闲。
何日五湖深处住，四窗烟雨纳青山。
明月生南浦·黄季熙属缤华女生绣燕菊图，来祝余寿，漫题
陈步墀（清代）

秋在东篱春未老。燕子飞时，菊有黄花早。第一风光随处好。

四时人预凌霜傲。

咏絮才高怜玉小。名重缤华，艺重中华妙。梦雨醒来情自笑。

者图写入双溪照。
除夜寄谦之
方翥（宋代）

去年雪暗江南路，日暮踟蹰无宿处。
今年坐见故园春，梅花已过桃花新。
东皋薄田才数亩，依方旋造逡巡酒。
嗣宗痛饮是吾师，万事否臧勿挂口。
循环三百真超忽，谁向空蒙问巢窟。
愚痴聪慧一冥冥，不如且进杯中物。
同德坊寓居
喻良能（宋代）

天地方摇落，江湖入梦思。
三为京辇客，十见载华移。
亹亹金闺直，萧萧素发垂。
残年饱吃饭，细诵少陵诗。
求参议挽词
楼钥（宋代）

累世朱陈旧，宦游多向鄞。
飞凫观政美，展骥愈情亲。
久草归田赋，欣迎入幕宾。
斯人忽千古，望断剡溪滨。
天柱峰
杜范（宋代）

探幽不知疲，前赏方未极。
晨行越高岭，拔地见峭石。
有如万菡萏，玲珑倚秋碧。
东西忽异状，雇步忘所历。
一烽柱中天，壁立千仞直。
旁无寸土势，始觉造化力。
凛凛苍铁姿，漠漠太古色。
俯疑霹雳怒，仰视元气黑。
溟波齧南维，在昔因荡激。
伊谁拔山来，作此颠倒侧。
诸峰左右辏，参差列矛戟。
或如削层霞，薰蒸半天赤。
或如簸大旗，千骑皆辟易。
或颖如书空，或攫如戏翼。
或如龙夭矫，两石陷其脊。
噀雨空洞中，幽响日夜滴。
扪萝展奇眺，百态堕胸臆。
眼光乱崖窍，日气光映射。
似闻多灵秘，路绝天所惜。
侧身下篁条，倦坐屡胁息。
沈思融结初，令人叹开辟。
句
晁公武（宋代）

轩窗竹院临流静，灯火瓜洲隔岸深。
瑞鹤仙 锦堂寿日壬寅十一月十五
李俊民（金朝）

河东贤太守。使草木生光，太行增秀。功名落谁后。

醉归来，马上气冲牛斗。一阳应候。看春风、先到细柳。

笑座中有客，侯轻万户，诗誇千首。

依旧。桂花盈处，蓂叶圆时，为君添寿。满堂饮酒。尽平生，倾盖素友。

对水云乡里、真山面目，钱家誇甚锦绣。但年年、岁岁相逢，似人耐久。
和陶渊明贫士诗七首
唐彦谦（唐代）

贫贱如故旧，少壮即相依。中心不敢厌，但觉少光辉。

向来乘时士，亦有能奋飞。一朝权势歇，欲退无所归。

不如行其素，辛苦奈寒饥。人生系天运，何用发深悲。

我居在穷巷，来往无华轩。辛勤衣食物，出此二亩园。

薤菘郁朝露，桑柘浮春烟。以兹乱心曲，智计无他奸。

择胜不在奢，兴至发清言。相逢樵牧徒，混混谁愚贤。

松风四山来，清宵响瑶琴。听之不能寐，中有怨叹音。

旦起绕其树，磈砢不计寻。清阴可敷席，有酒谁与斟。

由来大度士，不受流俗侵。浩歌相倡答，慰此霜雪心。

中年涉事熟，欲学唾面娄。逡巡避少年，赴秽不敢酬。

旁人吁已甚，自喜计虑周。微劳消厚疚，残辱胜深忧。

从知为下安，处上反无俦。人生各有志，勇懦从所求。

古人重畎亩，有禄不待干。德成禄自至，释耒列王官。

不仕亦不贫，本自足饔餐。后世耻躬耕，号呼脱饥寒。

我生千祀后，念此愧在颜。为农倘可饱，何用出柴关。

村郊多父老，面垢头如蓬。我尝使之年，言语不待工。

古来名节士，敢望彭城龚。有叟诮其后，更恨道不通。

鄙哉譊譊者，为隘不为通。低头拜野老，负米吾愿从。

去年秋事荒，贩籴仰邻州。健者道路间，什百成朋俦。

今年渐向熟，庶几民不流。书生自无田，与众同喜忧。

作诗劳邻曲，有倡谁与酬。亦无采诗者，此修何可修。
点绛唇 上元
左锡璇（清代）

月色如银，踏歌声里灯如昼。酒寒花瘦。此境难消受。

怅望天涯，独自凭栏久。重回首。春风依旧。寂寞君知否。
送赵书记二首
王柏（宋代）

只将精识作生涯，评古论今吐粲花。
玉洁冰清官自大，云飞川咏吏无哗。
伟人落落难重见，余子纷纷未足夸。
老我不能歌颂语，杯中须减饭须加。
徂徕雅趣为龚廷臣作
徐庸（明代）

徂徕夜裂山中石，恍见蜿蜒龙起蛰。头角峥嵘鳞甲粗，直上云霄几千尺。

欲飞未飞劳屈蟠，左撄右拿风雨寒。饱经霜霰陈入骨，须鬣自老灵湫乾。

松形如龙龙如松，不由天工由画工。虎头孙子得雅趣，神妙尽出毛锥锋。

毕先韦偃称往昔，追逐声名继踪迹。少陵去后歌者谁，今我对此三叹息。
同年王中甫挽词先帝亲收十五人，四方争看击
苏轼（宋代）

何处觅新秋，萧然北台上。
秋来未云几，风日已清亮。
云间耸孤翠，林表浮远涨。
新枣渐堪剥，晚瓜犹可饷。
西风送落日，万窍含凄怆。
念当急行乐，白发不汝放。
倪云林画
卞同（明代）

云开见山高，木落知风劲。
亭下不逢人，斜阳淡秋影。
槐叶
吴廷栋（清代）

槐叶一株碧，清斋净俗心。友疏无札到，诗就有僧吟。

细雨收残照，归鸦聚晚林。渐于郊市远，山水自高深。
大东
佚名（先秦）

有饛簋飧，有捄棘匕。周道如砥，其直如矢。君子所履，小人所视。眷言顾之，潸焉出涕。

小东大东，杼柚其空。纠纠葛屦，可以履霜。佻佻公子，行彼周行。既往既来，使我心疚。

有冽氿泉，无浸获薪。契契寤叹，哀我惮人。薪是获薪，尚可载也。哀我惮人，亦可息也。

东人之子，职劳不来。西人之子，粲粲衣服。舟人之子，熊罴是裘。私人之子，百僚是试。

或以其酒，不以其浆。鞙鞙佩璲，不以其长。维天有汉，监亦有光。跂彼织女，终日七襄。

虽则七襄，不成报章。睆彼牵牛，不以服箱。东有启明，西有长庚。有捄天毕，载施之行。

维南有箕，不可以簸扬。维北有斗，不可以挹酒浆。维南有箕，载翕其舌。维北有斗，西柄之揭。
炬火发誓节渡勇家店二首
杨万里（宋代）

昨午秋阳尚壮哉，今晨莫待日光催。
麻蒸一照三十里，底用金莲花炬来。
次韵和谷熟徐仲元著作监仓之什
毕仲游（宋代）

行见东州山外山，却回河上醉春寒。新诗点检留心苦，旧事寻思觉鼻酸。

上疏未能同主父，带经犹得学倪宽。只今欲作归休计，淮上田园累岁乾。
山水障歌
郑关（明代）

天下丹青谁最奇，昔有郑虔与祁岳。观兹毫素妙有神，不是良工岂能作。

杳霭川原远莫分，孤弦暝戛春江云。人间翰墨不易得，此物当时谁赠君。

遥看浦口千重树，飒遝常疑致风雨。寓目苍茫似武陵，致身恍惚如天姥。

独牧原头是阿谁，终朝默默竟奚为。早将扣角商歌奏，须载齐侯车后归。
雪中度冯公岭二绝
郑刚中（宋代）

琪花风乱欲成团，度岭人言路已漫。
我斥征夫第前迈，山翁不畏雪霜寒。
云来亭歌为王木仲太史赋
邓云霄（明代）

王君卜筑东海头，松关竹径林塘幽。白日闲门无俗客，虚亭惟有片云留。

云从何来自泰岱，触石崇朝成沾䨴。下覆重溟接蜃楼，上蒸寥廓翻鹏背。

主人呼吸元气通，岱宗渤海盘心胸，指挥列缺奔丰隆。

当年龙蛰且高卧，云物缭绕纷相从。团团映户如车盖，玉叶金枝铺锦绘。

五色斜飞素凤笺，一綖摇曳博山烟。已荣松竹褰萝牖，又送神仙到木天。

木天缥缈蓬莱里，三径难忘泉石美。梦逐行云夜夜归，回首岱宗气常紫。

共道时来解作霖，谁知出岫本无心。功成去问任公子，缘野平泉云更深。
劾飞廉
释妙声（明代）

飞廉事纣偾厥宗，何自上天司八风。嘘枯吹生在掌握，窃弄神柄贪天功。

四月五月旱大甚，天地翕赫方虫虫。原田莓莓赤如燎，种不入土啼老农。

雨师鞭霆走群龙，玄云四合零雨濛。胡为吹云使消烁，更鼓烈燄翻长空。

斯民焦劳亦何罪，得不哀怨号苍穹。天虽处高听甚聪，汝敢迷罔斧尔躬。

天诛将加不可逭，殛死大荒谁汝恫。
观宗室伯山司户诗卷
释道潜（宋代）

参军暂辍簿书忙，为我聊开古锦囊。玉骨已能含秀气，珠玑那解不辉光。

王孙挟策真难事，妙质如君岂易量。它日雠书天禄阁，声名端可继刘郎。
离临安舟中有怀山薮朱文之子聊作五绝以寄
史尧弼（宋代）

吴楚风光美甚都，好雕肝肾细扪摹。
还家若问东西事，为举新诗当画图。
和王龙图七夕直宿
宋祁（宋代）

二星秋早驾云车，此夕闻君寓直庐。
月在宫中穿线处，香传楼下曝衣馀。
桥乌径度明河近，巢凤归翻暝阁虚。
寂寞潜郎谁晤语，只应藜烛伴雠书。
奉陪舅丈祠书彦平主簿兄游慧聚终日小饮上方
仲并（宋代）

迎宵山吐月，不受寸云吞。
看影筛林杪，移尊藉石根。
参差明梵刹，一二数烟村。
高处僧眠示，携筇试打门。
寄食有感三首
周文璞（宋代）

生平参道术，师事大茅翁。
持钥开金匮，焚香立玉童。
黄麟来地上，朱鲤出江中。
今在桁杨畔，依依睡晚风。
点绛唇
王庭（宋代）

夜之游。况逢千载一时，如在十洲三岛。有劳诸子，慢动三挝。对洲芳辰，先呈口号。万家帘幕卷青烟。火炬银花耀碧天。留得江南春不夜，为传新唱落尊前。

玉漏春迟，铁关金锁星桥夜，暗尘随马。明月应无价。

天半朱楼，银汉星光射。更深也。翠娥如画。犹在凉蟾下。
无梦令 赠京兆权先生
马钰（金朝）

妻妾儿孙一假。金玉珍珠二假。三假是荣华，幻化色身四假。知假。知假。说破浮名五假。
闺情四首·沐发
张玉孃（元代）

腻滑青螺宝髻黏，金盘香水吸寒蟾。
指尖巧弄琅玕影，楚发轻寒云母帘。
掠雾暗疑星点点，拂波深见玉织织。
起来乱绾慷双凤，熏向沉檀强自添。
题松江寺僧游浙卷
卢琦（元代）

松下上人相邂逅，座中为我说天台。每瞻大士云间现，曾访群仙洞里回。

明月在梁虹影动，西风入树鹤声来。远人亦欲东州去，准拟题诗满石台。
蒲中道中二首 其二
畅当（唐代）

古刹栖杮林，绿阴覆苍瓦。岁晏来品题，拾叶总堪写。
天台院有小阁下临官道予为名曰玉霄
陆游（宋代）

竹舆冲雨到天台，绿树阴中小阁开。
牓作玉霄君会否？要知散吏按行来。
采桑子 扬州吊古
易顺鼎（清代）

词人帝子归何处，大业繁华。小杜才华。吊过宫斜又狭斜。

岭红堤翠浑如旧，开尽梅花，落尽杨花。只换南朝不换鸦。
和天休舍人奉祠太一宫见寄
宋祁（宋代）

顺祝斋琳馆，翛然隔世埃。
空歌灵鹄下，祠节宝鸡来。
瑞木千寻竦，仙图几卷开。
如无清夜唱，谁识帝车回。
杂诗四首
王之望（宋代）

有忧乌啼门，有喜鹊噪庐。
主人闻啼噪，喜鹊唾老乌。
吉凶实由人，乌鹊何与乎。
但知预相报，其智各有余。
人智不如鸟，贪喜忌忧虞。
遂於乌鹊间，憎爱乃尔殊。
福至自福至，祸来贵先图。
二鸟孰有益，嗟哉主人愚。
柳枝词七首
张咏（宋代）

帐偃缨垂已有名，水边花外更分明。
前贤可得轻词句，几变新声入郑声。
和许宰寓武邑赓杨丞靖安八咏
舒邦佐（宋代）

帅幕潭潭庇万间，已知流水与高山。
定应不负刀头约，合浦明珠早早还。
颂证道歌·证道歌
释印肃（宋代）

摩尼珠，人不识，
师祖随声心未息。南泉虚设一轮光，
千古万古空相忆。
清江引
钱霖（元代）

恩情已随纨扇歇，
攒到愁时节。
梧桐一叶秋，
砧杵千家月，
多的是几声儿檐外铁。